VANA TESTAMENT AVANEB
ÕPETUSSÕNAD 2/2 David Pawson
Õpetussõnad on niisiis eelkõige suunatud noortele meestele
nõuannetena isalt ja emalt, tulevaste põlvkondade jaoks.
Ja kuna nõuanded on suunatud meestele,
on teemaks naised.
Halvad naised - head naised. Õigemini halvad naised - hea naine,
sest ema nõuanne on leida üks hea naine.
Isa keelitab vältima halbu naisi,
alates prostituutidest ja lõpetades kibestunud abielunaistega.
Ta räägib, kuidas nad oskavad meelitada mesimagusa jutuga.
Ta räägib ka keelatud suhte veetlusest,
mis lõpuks endaga ometi hauda viib.
Raiskad oma elu ära ja lõpetad näljapajukiga.
Halbade naiste lõks on kiireim viis oma karjäär ja elu untsu keerata.
Väga mõistlik nõuanne.
31 ptk-s räägib ema heast naisest ja nimekiri on imetlusväärne.
Aastaid tagasi lugesime oma koguduses terve Piibli valjusti ette.
Selleks kulus 82 tundi.
Alustasime pühapäeva hommikul kl 9 ja lõpetasime neljapäeva hommikul.
2000 inimest kogunes kuulama. Müüsime pool tonni Piibleid.
Igaüks luges 15 minutit ja andis siis Piibli järgmisele edasi.
Gilfordi linnapea, Aldomon Sparrow, kuulis sellest ja uuris,
kas tema võiks ka lugeda. Vastasime muidugi jaatavalt.
Leidsime talle aja teisipäevaks kell 15:30
Ta oli väga innustunud ja lubas ka abikaasa ühes võtta.
Ta küsis, kas võib oma ametiketti riietuda.
Vastasime ei, lootes, et ehk ta paneb ikka midagi muud ka selga...
Kord sain kutse linnapea juurde ja kutsel oli märge:
"Linnapea riietub ainult ametiketti, palume teil riietuda mitteformaalselt."
Teisipäeval oli ta kohal ja uuris, millist peatükki lugema hakkab.
Vastasin, et ma ei tea, sest ta lihtsalt jätkab lugemist kl 15:30
Küsisin, kuhu ta abikaasa jäi.
Ta vabandas, et too ei saanud tulla.
"Meile tuleb õhtul külalisi
ja ta tegeleb varavalgest saadik ettevalmistustega,
seepärast ei saanud tulla."
Seejärel ta tõusis ja hakkas lugema
Õpetussõnade 31. peatükki heast naisest,
kes tõuseb vara ja hoolitseb majapidamise eest.
Järgnesid salmid:
"Tema mees on tuntud väravais, kui ta istub maa vanemate hulgas."
Linnapea potsatas pingile tagasi.
"Härra Pawson, see käib ju minu kohta!"
Ta nimetas end katoliiklaseks, aga ei tundnud Piiblit.
Sedamaid soovis ta Piibli osta.
Ta ütles, et läheb koju ja loeb selle salmi oma naisele ette.
Ta oli Piiblist iseenda kohta lugenud.
Halvad naised ja hea naine pole pelgalt inimisikud.
Tegu on isikustamisega ehk teisisõnu: nad esindavad kedagi teist.
Nad pole lihtsalt isikud.
Halvad naised kehastavad "rumalust".
Hea naine kehastab "tarkust".
Rumalust ja tarkust on läbi kogu Piibli kujutatud naisterahvana.
Rumalust kujutatakse naisena ja tarkust kujutatakse naisena.
Naine võib kiskuda hukatusse või ehitada üles.
Nii et siin on sügavam mõte kui lihtsalt "hea või halb naine".
Raamat paneb noore mehe valikute ette.
Mehe tuleprooviks on, milline naine teda veetleb,
millise naisega ta abielluks.
Need valikud kas murravad mehe või ehitavad üles.
Ja need valikud tuleb teha rumaluse ja tarkuse vahel.
Siinkohal meenub kuulus jutlustaja Parker,
kes keset üht suurepärast jutlust tähendamissõnade teemal
osutas käega rõdu suunas sõnadega:
"Teie seal, noored mehed! Kus te eelistaksite olla -
kas valguses tarkade neitsitega või pimeduses rumalatega?"
Rõdult kõlas üksmeelne vastus. Sugugi mitte see, mida ta lootis.
Valikud paraku paljastavad mehe loomuse.
Vaatame 8. ja 9. peatükki,
mida peatselt ka laulame, John Wesley sõnadele.
Need räägivad imelisest naisest nimega Tarkus.
"Pea teda kalliks kui oma armsamat.
Kohtle teda kui oma kallist pereliiget.
Järgne talle, hoia teda."
Kõike seda on öeldud tarkuse kohta.
"Aga hoia eemale naisest, keda hüütakse Rumaluseks.
Muidu lõpetad halvasti.
Ole valvel, kumb sind kätte saab!"
Huvitav märkida, et ka Piibli lõpuosas kujutatakse kahte naist:
räpast prostituuti ja puhast mõrsjat.
Prostituudiks nimetatakse Babüloni ja mõrsjaks Jeruusalemma.
See teema läbib kogu Piiblit: kummast naisest saab su kaaslane?
Rumalus või tarkus? Babülon või Jeruusalemm?
Huvitav metafoor.
Piibel pakub pidevalt valikuid.
Elu või surm? Valgus või pimedus?
Taevas või põrgu? Rumalus või tarkus?
Sul on vaid üks elu, mille kas raiskad ära või elad õigesti.
Nii tarkus kui rumalus on moraalsed kategooriad, mitte vaimsed.
Maailmas kasutatakse neid mõistusliku määratlusega seoses
ja rumalaks nimetatakse seda, kelle IQ on madal.
Kuid Piiblis võib kõrge IQ-ga mees osutuda tõeliselt rumalaks.
Mõistuse poolest võib ta olla tipus, aga moraalselt tobu.
Tihti on nende mõistetega üks suur segapudru.
Aastaid tagasi kuulsin ühest Somerseti kerjusest,
kes oli kuulus selle poolest,
et kui talle pakuti valida 6-pennise ja 5-naelase vahel,
valis ta alati pennid. Või oli 1 penn ja 5 naela.
Paljud turistid olid sellest kuulnud ja katsetasid seda tema peal.
Vaene tobuke valis alati pennid, mitte paberraha. Rumal, eks?
Üldse mitte! Ta korjas kokku varanduse.
Meie seostame rumalust ja tarkust mõistusega.
Kuid see pole sugugi nii.
Pole oluline, kas saavutasid doktorikraadi ja läbisid eksamid.
Nutikaim mees on ometi rumal, kui raiskab ära oma elu.
Psalmist ütleb: "Rumal lausub oma südames "Jumalat pole!""
Selline on tõeline rumalus.
Maailmas paraku arvatakse, et tarkus on maailma tunda
ning teada, mis on tulus ja kasutoov tegevus.
Mis on kasulik, millest saad endale rohkem tulu lõigata.
Aga tarkus on hoopis teada, mis on sulle parim.
Parim su loomusele.
See ei rajane mitte maailma, vaid Jumala tundmisel.
Õpetussõnades leidub üks laialdaselt valestimõistetud salm:
"Ilmutuse puudumisel rahvas hukkub."
Seda tsiteeritakse alatihti, kui kellegi mõttes mõlgub suur idee.
Uus kirikuhoone või uus evangeliseerimis kampaania.
Peab ju olema visioon, muidu inimesed hukkuvad!
Kuid sellel salmil pole midagi pistmist meie hiilgavate ideedega.
Siin on jutt Jumala ilmutusest, mille kaudu Ta räägib.
Teisisõnu, kui Jumal ei ilmuta sulle teatud asju, siis sa hukkud.
Heebrea keeles tähendab see "sa kaotad oma jõu".
Sinust saab rumal mees, kui Jumal sinuga ei räägi.
Tegemist on niisiis väga sümmeetriliselt kihilise ülesehitusega:
punane, sinine-roheline, roheline-sinine.
Joonistub tavatu muster.
Mitmel pool Piiblis näeme sarnast ülesehitust: seest-välja, üles-alla.
Kaunil viisil kokkusobitatud sümmeetria.
Selgelt eristub kolm kihti.
Erandiks on vaid kaks väikest osa - algussõnad
ja araablase Aguri õpetussõnad peatükis 30.
Kuid üldjoontes on tegemist väga sümmeetrilise raamatuga,
mis tuleks algusest lõpuni läbi lugeda.
Saalomoni õpetussõnad on siin, tema enda kogutud.
Ja siin on tema teine õpetussõnade kogumik,
mille pani kirja Hiskija aastaid hiljem.
Roheline märgib õpetussõnu, mida Saalomon kogus mujalt.
Siin on 30 ütlust ja siin 6.
Selle tarkuse pani ta tallele maailma eri paigust
jutuajamistes teiste rahvaste esindajatega.
Vaatame nüüd detailsemalt eri osade õpetussõnu.
Eriti nõuandeid noortele ja samuti tema enda kogutud tarkust.
Nõuanded noortele on antud käskude ja keeldude kaudu.
Just seda nõuanne tähendabki: "Tee!" või "Ära tee!"
"Kuula oma vanemate sõna!" "Otsi ja õpi tarkust!"
"Ole teiste vastu kena!" "Hoia oma südant!"
Teisisõnu jälgi, millesse su süda kiindub.
"Ole ustav oma kaaslasele."
Head nõuanded noorele mehele, kasutab too siis neid või mitte.
"Ära mine kaasa halva seltskonnaga!"
Suurim meie loomust mõjutav valik on endale sõprade valimine.
See on meie enda valik. Olen kuulnud inimesi kohtusaalis ütlemas:
"Härra kohtunik, sattusin halba seltskonda."
Justkui inimene libiseks millegi sisse. Ei, see oli ta enda valik.
Inimene on vastutav oma sõprussidemete valiku eest.
"Ära riku abielu!" seostub abikaasale ustav olemisega.
"Ära võta laenu!" "Ära ole laisk!"
Üks enimkäsitletud patt selles raamatus on laiskus.
Sellest me jutlustes palju ei kuule, kõigest muust aga küll.
Kuid laiskus tähendab raisata ära oma elu,
raista ära Jumala ja iseenda aeg.
"Ära sõbrusta rumalate naistega!"
Selline on kokkuvõte esimese osa nõuannetest noorukitele.
Saalomoni õpetussõnade esimeses kogumikus
vastandab ta pidevalt jumaliku elu ja jumalatu elu.
Siin on mitmeid "vaid"-õpetussõnu.
"Ära ole jumalatu, vaid jumalik." Antitees.
Edasi on kogumik positiivseid õpetussõnu jumaliku elu kohta.
Need on "ja"-õpetussõnad.
Ta toob noore mehe silme ette pildi valikust:
kas sinust saab jumalamees või patune nooruk?
Otsus on sinu. Iga valik määratleb su elu.
Järgmine õpetussõnade kogumik, ptk 25-29,
käsitleb enamjaolt inimsuhteid.
Elus on need üliolulised. Isa annab nõu,
kuidas suhtuda kuningatesse, valitsejatesse. Ja naabritesse.
Ja oma vaenlastesse.
"Kui su vaenlasel on nälg, toida teda, kui janu, jooda teda.
Nii tehes kuhjad tuliseid süsi tema pea peale."
Kõlab tuttavalt? See on ka Rooma kirjas ptk 12.
Palju õpetussõnu on ka suhtumisest iseendasse.
Elus märkame, et paljud inimesed on enesest teadlikud.
Nad teavad, millised nad on ja millised mitte
ega püüa mängida kedagi teist. Nendega on rõõm suhelda.
Eriti, kui pead suhtlema ka nendega,
kes püüavad meeleheitlikult maskeeruda kellekski,
kes nad tegelikult pole - nendega on raske.
"Ole see, kes sa oled!"
Edasi - kuidas suhtuda rumalatesse, kuidas laiskadesse,
kuidas suhtuda tagarääkimisse.
Keelepeksust on siin palju juttu.
Edasi ptk 25-27 teemal "Kuidas elada head elu?"
Elu kõrgstandard.
Mitte materiaalne, vaid moraalne kõrgstandard.
Kui vaatame lõpuosa, on huvitav märkida,
et nõuandeid jagab naine. Eelkõige kuidas olla kuningas.
Meenutagem, et taustaks on siin kuningliku pere nõuanded printsile,
Saalomoni pojale. Head nõuanded, kuidas kuningana valitseda.
Kuid talle on vaja ka väärilist kuningannat.
Siin leidub feministidele teavet, milline naine sobib kuningannaks,
olgu siis kodu või riigi tasandil.
Selline naine pole mitte ainult hea abikaasa, ema ja perenaine,
vaid ka hea ärinaine.
Ta on hea kinnisvaramaakler, olles mehele kasumliku äriga abiks.
Siin pole tegemist kodukana-mentaliteediga,
vaid naisega, kes osaleb terviklikult kõigil elualadel.
Kuid perekond on tema jaoks esikohal.
Seda rõhutatakse siinkohal eriliselt.
Nii et igati põnev raamat!
Rumalaid inimesi leidub maailmas erinevaid. Kirjeldan mõningaid.
Muide, alateemad on kõik üksteisega läbi põimunud.
Nagu teisteski Piibli raamatutes puudub selge süsteem.
Näiteks Moosese seaduseski hüpleme ühelt elualalt teisele.
Näib, et siin on tegemist ema nõuannete
ja hüvastijätusõnadega pojale, kes lahkub kodust.
"Ära unusta vahetada pesu kord nädalas ja ära võta võlgu!
Ja ole mõistlik ülemuse ees!"
Igasugu nõuandeid, mis pole omavahel seotud.
Kõik on läbisegi.
Just niimoodi vanemad oma lastega räägivadki.
Nad ei teata: "Täna hommikul on mul sulle kolm teemat."
Või "Siin on kokkuvõte." Nii räägivad jutlustajad.
Kuid vanemad ütlevad lastele esimese pähetuleva nõuande
ja seejärel kohe järgmise.
Näen, et mõned emad naeratavad.
Nii sünnibki omamoodi sigrimigri.
Koondame siiski mõned mõtted alateemadeks.
Vaatame teemat "Rumalad".
Milline on rumal inimene?
Selle kohta on üle 70 õpetussõna.
Rumal mees (mees, mitte naine!) on võhiklik, jäärapäine,
ülbe, väärastunud, tüütu, sihitu, kogenematu,
vastutustundetu, nõrgausuline, hooletu, omakasupüüdlik,
häbematu, ninakas, pahur, tülitseja.
Täpne pilt. Olete kunagi sellist noormeest kohanud?
Kõlab ilmselt tuttavalt.
Ta tahab kõik kandikul kätte saada ega mõtlegi oma pead vaevata.
Ta eelistab fantaasiat faktidele ja illusiooni tõele.
Parimal juhul on ta nuhtluseks ja halvimal juhul tüliõunaks.
Ta toob muret oma vanemaile, samas ise neid vanamoodsaks pidades.
Kes saaks väita, et Piibel on aegunud?
Loetelus tõuseb eriliselt esile kaks kirjeldust rumala mehe kohta.
Üks on pilkaja - küüniline ja arvustav kõigi teiste suhtes.
Teine on tühikargaja - laisk, kes oma asemel pöörleb.
Kui äratuskell heliseb, pöörab ta teise külje.
Ja kordusäratuse peale pöörab end tagasi.
Sellisele kirjeldusele vastav mees on rumal!
Ta raiskab oma elu ära.
Teine võtmeteema on "Keel".
Keel on nii väike ja ometi nii võimas.
Kuulsin kirikumehest, kes kord kantslist teatas:
"Näitan teile seda kehaosa, mis toob mulle enim kiusatusi."
Kogudus jahmus, aga tema tegi nii ...
Jaakob, kes kirjutas nn tarkusekirja, ütleb,
et keel on väike ihuliige, nagu väike tüür suurel laeval,
kuid võib kogu laeva uppi ajada.
Sellega võib inimesi nii needa kui ka õnnistada.
Keele-pattudest räägitakse läbi kogu Õpetussõnade.
Jumal jälestab seitset asja: üleolek, vale, mõrv, vandenõu,
vägivald, valevanne, keelepeks.
Märkate, et kolm-neli neist on keelega seotud?
Keel on võimas, lõikab sügavalt, võib olla julm, taktitu, hoolimatu.
See võib levitada riidu, lahkhelisid ja eraldumist.
Keel on ühtaegu võimas ja nõrk.
Keel ei suuda muuta fakte ega saa sundida inimesi vastama.
Eelkõige - sõnad ei asenda tegusid.
Millised sõnad peaksid siis meie huultel olema?
Nelja tüüpi sõnad: ausad sõnad, vähesed sõnad,
rahulikud sõnad, sobilikud sõnad.
Pole ime, et Jaakob ütleb:
"Kes ei tee keelega pattu, on täiuslik mees."
Isegi kui me iial poleks mingit pattu teinud,
ütleb Jeesus, et kohtupäeval mõistetakse meie üle kohut
iga hooletu sõna pärast.
Sellest piisaks, et enamus meist needuse alla satuks.
On veel üks ülioluline teema - inimsuhted.
Siin on ohtralt tarkusesõnu, mis puudutavad kõiki suhteid:
mehed-naised, lapsed-vanemad.
Siin öeldakse, et vanemad on rumalad, kui ei karista oma lapsi.
Õpetussõnad selgitavad, et lapsed on loomult rumalad
ja et vanemad peavad suutma rumaluse neist välja ajada.
Lapsed õpivad esmalt ütlema "ei", alles siis "jah".
Neile ei pea õpetama julmust, headust aga küll.
Neile ei pea õpetama valetamist, tõerääkimist aga küll.
Neile ei pea õpetama inetut käitumist, viisakust aga küll.
Humanism väidab, et laps on algolemuselt hea
ja et õiges keskkonnas kasvab ta heaks inimeseks,
ilma vajaduseta karistada.
See idee baseerub mõttel, et laps sünnib patuta, süütult,
kuid meie muudame ta halvaks tänu ümbritsevale keskkonnale.
See pole tõsi.
Piibel väidab vastupidi, et laps on juba sündides halb.
Jeesus ütles:
"Kui isegi teie, kes olete kurjad, oskate anda häid ande oma lastele."
Täiesti erinev pilt inimloomusest.
Siin öeldakse, et me oleme algolemuselt halvad,
aga võimelised tegema häid tegusid.
Humanism väidab, et oleme olemuselt head, aga suudame teha halba.
Piibel õpetab, et kui sa koheselt peale pahategu last ei karista,
siis sa ei armasta teda.
Teisisõnu ei taha sa lapsele parimat ega mõista armastuse olemust.
Armastus ei tähenda himude rahuldamist.
Et annad lapsele raha, öeldes,
et ostku endale kommi ja tehku, mida ise tahab.
Armastus pole selline.
Armastus seostub distsipliiniga.
Siin on juttu ka suhetest naabrite vahel. Mulle see meeldib!
"Ära sobita halba kokkulepet."
"On aegu, mil pead vait olema." "Ära käi liiga tihti naabril külas."
Toredad nõuanded naabrite suhtes.
Eelkõige räägivad Õpetusssõnad sellest, kuidas olla hea sõber.
On sõpru, kes on lähedasemad kui vennad.
Kui tihti olen kuulnud, kuidas jutlustajad ütlevad,
et see räägib Jeesusest. Ei räägi.
See räägib, kuidas olla hea sõber.
Siin iseloomustatakse head sõpra neljal kaunil moel.
Kõigepealt truudus.
Hea sõber jääb sõbraks igas olukorras, nii heas kui halvas.
Avameelsus. Hea sõber on aus, ta räägib sulle tõtt.
Nõuandja. Hea sõber annab sulle nõu.
Viisakus. Hea sõber kohtleb sind alati õigel moel.
Kas pole imeline! Selline sõber on lähedasem kui veresugulane.
Lähedasem kui vend.
Mida Õpetussõnad meile, kristlastele, õpetavad?
Kõigepealt küsime, kas need saavutasid oma eesmärgi?
Iisrael oli tol ajastul rahu ja õitsengu tipul.
Kunagi varem polnud asjad nii hästi toiminud.
Aga Saalomon mõistis, et nad võivad selle kõik kergesti kaotada.
Samas ei mõistnud ta, et põhjustab selle kaotuse ise.
Siiski oli talle selge, et:
"Õigsus ülendab rahvast, aga patt on teotuseks rahvahõimudele."
Ta pani selle kirja, säilitamaks rahvale rahu ja õitsengut,
hoidmaks neid tarkuseteel.
Sest ilma tarkuseta läheb kõik viltu.
Aga kas rahvas võttis raamatust õppust? Vastus on ei.
Patust sai nende häbiplekk. Nad kaotasid kõik.
Inimesed ja rahvad, kes sellist tarkust tähele ei pane,
kaotavad selle, mille Jumal on neile andnud.
Ka Saalomon ise ei elanud oma tarkusesõnade kohaselt.
Meenub üks šotlane, kes ütles oma pastorile:
"Mul on suur tahtmine ronida Siinai mäele
ja hüüda sealt täiest kõrist välja kümme käsku!"
Pastor vastas: "Tead, oleks parem, kui jääd koju ja neid pead!"
Üks asi on kirjutada tekst seinale,
kuid sel pole väärtust, kui südames seda tegelikult ei leidu.
Iisraeliga nii juhtus ja nad kaotasid paraku kõik.
Uus Testament muide viitab palju Õpetussõnadele.
Miks Ristija Johannes tuli?
"Ta tuli, et pöörata sõnakuulmatute südamed õigete tarkuse poole."
See on kirjas Luuka evangeeliumis. Olete tähele pannud?
Ristija tuli pöörama sõnakuulmatute südameid õigete tarkuse poole.
Jeesuse sõnadest õhkus sellist tarkust, et kuuljad imestasid:
"Kust küll selline tarkus pärit on?"
Sõna "tarkus" läbib kogu Uut Testamenti.
Jeesus ütles:"Seeba kuninganna tuli kaugelt kuulama Saalomoni tarkust.
Nüüd on siin suurem kui Saalomon."
Teisisõnu: "Tulge minu juurde tarkust koguma."
Jeesus oli juba lapsena tulvil tarkust.
Tarkuse-teema on pidevalt fookuses.
Jumala tarkuse ülim väljendus ilmneb ristil.
Aga inimliku tarkuse mõõdupuu järgi oli see ülim rumalus.
Rist on maailma jaoks rumalus.
"Kui tahad päästa maailma, kuidas saaks ristisurm seda teha?!
Äärmine rumalus!"
Kuid 1 Korintlastele 1 ütleb Paulus,
et maailmale on see rumalus, kuid Jumalale tarkus.
Jumal teadis, mida teeb.
Kas sina paneksid maailma Vabastaja puusepatööle 18-ks aastaks
ja laseksid tal siis jutlustada vaid kolm aastat?
Kui sina korraldaksid maailma päästet.
Kuid selline oli Jumala tarkus.
Tema Poeg pidi õppima kannatuste läbi. Ja Ta õppiski.
Temast tuli erakordselt tark inimene.
Paulus ütleb, et Kristusest on saanud meile tarkus Jumalalt.
Ta on meie õigsus, pühitsus ja lunastus.
Ainsad targad inimesed maailmas on need, kes hoolivad õigsusest,
pühadusest ja lunastusest. Maailm ei hooli sellest põrmugi.
Maailma rumalus eirab Jumala tarkust.
Uue Testamendi tarkusetemaatikas
on mitmeid otseseid tsitaate Õpetussõnadest.
Eelnevalt mainisin Pauluse sõnu:
"Kui su vaenlasel on nälg, toida teda, kui janu, jooda.
Nii kuhjad tema pea peale tuliseid süsi."
Peetrus tsiteerib tihti Õpetussõnu.
Üks kuulsamaid on: "Nagu koer, kes pöördub tagasi oma okse juurde,
on rumal, kes pöördub tagasi oma rumaluse juurde."
Teine Peetruse tsitaat: "Karda Jumalat ja austa kuningat."
Või Heebrea kiri 12, mida eelnevalt mainisin.
Heebrea kiri tsiteerib Õpetussõnu korduvalt.
"Keda Issand armastab, seda Ta ka karistab."
Kui Issand sind ei distsiplineeri, pole sa tõeline Jumala laps,
sest Tema armastus distsiplineerib sind. Nii on kirjas Õpetussõnades.
Uues Testamendis on Jaakobi kiri, mis on Õpetussõnadele sarnane.
Ka Jaakob hüpleb teemalt-teemale
ja ka tema rõhutab väga keelepatu-teemat.
On ilmselge, et mitmed tema õpetused Uues Testamendis
pärinevad Õpetussõnadest. Nii et Õpetussõnad on meie jaoks!
Kui Saalomon oskas õppida tarkust egiptlastelt ja araablastelt,
peaksime meie oskama õppida tarkust juutidelt.
On tõsi, et juutidega vesteldes täheldan alati ainulaadset tarkust.
See on neil veres.
Eriti, kui kuulata mõnda vana rabi.
Olete te näinud filmi "Viiuldaja katuselt"?
Milline tõeliselt juudilik tarkus seal esile tuleb!
Ja mis oli see, mida teles nägime...?
See oli võrratu ja niivõrd tüüpiliselt juudilik.
Selles on kainet mõistust ja terast pilku.
Üks mu sõber, juudi nimega, kuigi tegelikult mittejuut,
vestles Jeruusalemmas Hadasi haiglas juhatajaga.
Juhataja ütles: "Ma ei suuda sind mõista.
Sul on juudi nimi, aga kristlase silmad."
Selline terane tähelepanelikkus on juute aastasadu saatnud,
kui nad pagesid maalt maale.
Neil on lausa eraldi inimrühm, keda hüütakse "targad mehed".
Nemad olidki need targad, kes Petlemma tähele järgnesid.
Need polnud paganad, vaid juudid,
kes olid pagulusjärgselt Babüloni jäänud.
Nemad teadsid Bileami prohveteeringut,
et Iisraelist tõuseb täht ja saab rahvaste Kuningaks.
Nad olid prohvetite poolt ettekuulutatud tähte otsinud
ja kui nad seda nägid, asusidki nad Babülonist teele.
Kuigi pidanuks sealt lahkuma varem, nagu esiisad sajandeid tagasi.
Kuid nad leidsid Jeesuse.
Olete näinud autodel jõulukleepse "Targad mehed Jeesust otsimas"?
See on tõsi, sest Kristus on saanud meile tarkuseks.
Jumala tarkuseks, õigsuseks, pühitsuseks ja lunastuseks.
Selle mõistmine teeb sind targaks ja sa ei raiska oma elu ära.
Aastaid tagasi prohveteeriti mulle
ja selle tulemusel alustasin oma rändteenistust.
Prohveteering oli nii otsene, et ma poleks saanud seda eirata.
See lõppes sõnadega: "Tahan, et teeniksid mind nii,
et kord vaatad mulle otsa ja ütled: "Issand, me saime hakkama!""
Milline stiimul öelda elu lõpul:
"Issand, me saime hakkama!" Elu pole maha visatud.
Elada ei saa ükskõik, mil moel - kõik sõltub valikutest.
Õpetussõnades räägitakse tarkadest valikutest,
jõudmaks elupäevade lõppu sõnadega: "Issand, me saime hakkama!"
Tõlge: Mairi Sepp